
Nehézfém toleráns baktériumok hatása a növények növekedésére és a fémfelvételre

Az ipar gyors fejlődésének következtében a talajok nehézfém szennyezése egy fontos környezetvédelmi probléma. A fémekkel szennyezett talajok esetében egy igen ígéretes és környezetbarát technológia a fitoextrakció, amely során a növények gyökere és szára abszorbeálja és akkumulálja a nehézfémeket. A fitoextrakció javítására a növény-baktérium kapcsolat előnyeinek a kombinálása egy lehetőség a fitoextrakció eredményességének növelésére. Több baktériumtörzsnél is megfigyelték, hogy a növekedés serkentés mellett a nehézfém felvételt is elősegítették különböző növények esetében. Kutatásunk célja olyan növényi növekedést serkentő baktérium (PGPR) asszociációk felderítése volt, amelyek alkalmazhatóak a fitoextrakciós eljárás javítására. A baktériumtörzsek Cd és Zn toleranciáját vizsgáltuk és szelektáltuk azokat a törzseket, amelyek tolerálták a két választott nehézfémmel való terhelést. A növényi magvakat steril talajba helyeztük, majd az egyformán fejlődött növényeket szétültettük, baktérium szuszpenzióval kezeltük és kontrollált körülmények között növénynevelő kamrában (Sanyo MLR-351) neveltük, különböző koncentrációjú nehézfém jelenlétében.A növények kifejlődését követően a növények gyökerének és szárának méretét és biomasszáját rögzítettük. A nehézfém akkumulációjának meghatározására atomabszorpciós spektrofotométert használtunk (Varian Spektra AA 110), hamvasztással előkészített mintákból.A kapott eredmények alapján elmondhatjuk, hogy a baktérium asszociációk hatására szignifikánsan nőtt a bab nehézfém felvétele, mind a Cd mind a Zn esetében.



